Zuma-era ministers gaan portefeuljekomitees leiOudpres. Jacob Zuma. Foto: ANA Parlementêre portefeuljekomitees het Dinsdag ŉ rits ministers uit die Zuma-era en LP’s, wat skynbaar lojaal is aan die voormalige president, aangestel as voorsitters. Tina Joemat-Peterson, voormalige minister van energie, is aangestel as voorsitter van die portefeuljekomitee oor polisie, en voormalige minister van staatsekuriteit, Bongani Bongo, is aangestel as die voorsitter van die portefeuljekomitee oor binnelandse sake. LP’s van opposisiepartye het onderneem om met Joemat-Peterson saam te werk, ondanks vorige teenkanting oor haar nominasie. Joe Maswanganyi, voormalige minister van vervoer, is aangestel as die voorsitter van die portefeuljekomitee oor finansies. Hy het onderneem om by die Grondwet te hou wat betref die debat oor die mandaat van die Reserwebank. Daar is druk van binne die ANC om die mandaat van die bank te verander, wat kragtens die Grondwet die taak het om die geldeenheid te beskerm. Mosebenzi Zwane, voormalige minister van minerale hulpbronne, wat in die staatskapingskandaal geïmpliseer word, is aangestel as voorsitter van die portefeuljekomitee oor vervoer. Sy nominasie was een van die mees omstrede nominasies, aangesien hy daarvan beskuldig word dat hy die Gupta-familie gehelp het om die Optimum-steenkoolmyn aan te skaf, waarna Tegeta, een van die Guptas se maatskappye, ŉ kontrak met Eskom bewerkstellig het wat tot die finansiële verknorsing van die kragvoorsiener bygedra het. Voormalige minister van kommunikasie, Faith Muthambi, is aangestel as voorsitter van die portefeuljekomitee oor samewerkende regering en tradisionele sake. Sy was vroeër ŉ groot ondersteuner van Hlaudi Motsoeneng, die omstrede voormalige bedryfshoof van die SAUK.